Jong man sterf in botsing op snelwegArgieffoto: ER24 ŉ Jong man is Saterdagoggend dood toe sy voertuig in Benoni aan die Oos-Rand teen versperrings langs die snelweg gebots het. Volgens Russel Meiring, woordvoerder van ER24, het die botsing omstreeks 04:00 op die N12-Oos naby die Snake Road-afrit plaasgevind. “Die bestuurder het vermoedelik beheer oor die motor verloor waarna dit teen die versperring gebots het. Die motor het daarna gerol en in die middel van die pad tot stilstand gekom,” het Meiring gesê. Die man was reeds dood toe paramedici opgedaag het. Sy liggaam was in die motor se wrak vasgekeer. Owerhede ondersoek die saak en die presiese oorsaak van die ongeluk.